  Туспуктэм: Григорий Фомин Наталия Сильвестрова 2023-тӥ арын Удмуртиын «Кышкыттэм ӟечлыко сюресъёс» («Безопасные качетвенные дороги») йӧскалык ӵектос улсын 14 улосвыл но 69 муниципал сюресъёсты тупатъязы. Та ар понна ужъёсты йылпумъязы. Со сярысь элькун тӧролэн но кивалтэтлэн пресс-службазы ивортӥз. Туэ валтӥсь лыдметэ 118 иськемлэсь трос 78 сюрес люкетъёс пыризы. Со сяна, лэсьтӥськонъёсты ӝоггес ортчытон понна коньдэтысь 1,1 миллиард котыр манет висъязы. Со чотын улосвыл сюресъёслэсь ватсаса 47,2 иськем мында тямыс люкетсэс тупатъязы. 89,7 иськем улосвыл сюрес люкетъёсты Сюмси, Ува, Сарапул, Дэри, Пичи Пурга ёросъёсын выльдӥзы. Соос пӧлысь одӥгез тужгес но кузез – Эгра – Сьӧлта – Сюмси – Киров улосвылэн висгож сюрес. «Сюреслэн ӟечлыкез пумысен туж трос ӝожтӥськонъёс вал, соин ик сое йӧскалык ӵектосэ пыртӥмы Нырысь ми сое кык люкетлы люкимы вал – 8.4 иськемзэ таяз арын тупатъяны чакламы, нош 13,4 иськемзэ – 2024-тӥ арын. Ватсаса коньдон басьтыса, 2024-тӥ арын быдэстоно ужъёсты 2023-тӥ аре выжтӥмы. Ваньзэ туэ тупатъямы, выльдэм сюреслэн кузьдалаез 22 иськем пала луиз » Алексей Горбачёв, Удмуртиысь транспортъя но сюрес возёсъя министр Якшур-Бӧдья ёросын куать иськемлэсь трос тямыс сюрес люкетъёсты тупатъязы. Со пӧлынылпи садъёсы, школаосы, эмъяськонниосы нуись сюресъёс.  «Дыр ортчемъя куашкам асфальт сюресъёслэсь вылзэс выльдӥмы, выль асфальтобетон вӧлдӥмы, грунтовой сюресъёс вылэ векчи из кисьтӥмы. Азьланяз соосты озьы ик асфальтэн шобыртомы » Олег Варавинов, Якшур-Бӧдья ёрос администрацилэн тӧроезлэн воштӥсез Сарапулын таяз арын Раскольников нимо урамез выльдӥзы. Йӧскалык ӵектос ужатозь Удмуртиын 667 иськем мында 389 сюрес люкетъёсты тупатъязы. Со улсын озьы ик тротуаръёсты выльдо, кенертонъёс, выль сюрес пусъёс, светофоръёс пукто, сюрес вамен юри могӟетъёс лэсьто. Тодэ вайытом, 2024-тӥ арын йӧскалык ӵектосъя Удмуртиын 14 улосвыл но 70-лэсь трос муниципал сюресъёсты тупатъяны чаклало. Ижкарын куать сюрес люкетэз выльдозы. Тегъёс: сюресъёс тупатъянужъёс Авто йӧскалыкӵектосъёс Удмуртия  